**4.5. Poglavlje 5: javne nabavke**

U oblasti **opštih načela**, novi Zakon o javnim nabavkama usvojen je decembra 2012. godine, a počeo je da se primenjuje aprila 2013. godine. Zakon omogućava dalje usaglašavanje sa komunitarnim pravom (*acquis*). Uvedene su odredbe o suzbijanju korupcije i sukoba interesa, a Zakon ima za cilj da poboljša transparentnost i integritet sistema javnih nabavki. Zakon jača ovlašćenja Uprave za javne nabavke (UJN) i Republičke komisije za zaštitu prava u postupcima javnih nabavki („Republička komisija“). UJN je donela pet uputstava za primenu novog Zakona u martu 2013. godine. Pored toga, u julu Uprava je pripremila devet standardnih modela dokumenata i jedan set smernica za rad u cilju olakšavanja sprovođenja novog Zakona.

Unapređen je Portal za javne nabavke i primenjen je Opšti rečnik nabavki. Nacionalna strategija i akcioni plan za unapređenje sistema javnih nabavki treba da se usklade sa novim Zakonom. Usvojena su dva podzakonska akta za sprovođenje Zakona o javno privatnim partnerstvima (JPP) i Zakona o koncesijama.

Što se tiče **dodele javnih ugovora**, UJN je zabeležila pad neregularnosti u primeni pregovaračkih postupaka, u prvom tromesečju 2013. godine. UJN je zaposlila osam novih službenika, ali je potrebno dalje jačanje njihovih administrativnih kapaciteta. Budžetska inspekcija pri Ministarstvu ekonomije i finansija preduzela je mere protiv nepravilnosti u javnim nabavkama vrednosti od 17 miliona evra. Potrebno je ojačati njene administrativne kapacitete. U oblasti JPP i koncesija, Komisija za JPP (KJPP) usvojila je tri projekta pretežno koncesijske prirode i dva projekta JPP. Administrativni kapaciteti KJPP i dalje su ograničeni.

Poboljšana je institucionalna saradnja u javnim nabavkama, uključujući revizorske i pravosudne institucije, pre svega između UJN, Republičke komisije i Državne revizorske institucije, ali potrebno je njeno dalje jačanje. Uopšte uzev, ne preduzimaju se dovoljno često odgovarajuće mere u predmetima u kojima je utvrđena zloupotreba javnih sredstava.

U oblasti **pravnih lekova**, Skupština je imenovala nove članove Republičke komisije u martu, u skladu sa odredbama novog Zakona o javnim nabavkama. U julu su usvojeni njena nova organizaciona struktura i Poslovnik o radu. Broj predmeta koje je primila Republička komisija povećan je za 23% u 2012. godini, dok je broj rešenih predmeta povećan za 31%. Komisija je nastavila sa aktivnim praćenjem izvršenja njenih odluka. Nastavila je sa izgradnjom svojih administrativnih i izvršnih kapaciteta do broja od 40 zaposlenih. Republička komisija treba da izgradi svoj kredibilitet i solidan učinak u izvršenju, time što će se postarati da njene odluke budu sprovedene.

*Zaključak*

Ostvaren je dobar napredak u oblasti javnih nabavki. Novi Zakon o javnim nabavkama dodatno usaglašava zakonske propise sa komunitarnim pravom i unapređuje postupke javnih nabavki. Kapaciteti u ovoj oblasti, naročito kapaciteti UJN, još uvek su nedovoljni.

Potrebno je da se obezbedi efikasna koordinacija rada između glavnih interesnih strana. Sve u svemu, kod usaglašavanja u oblasti javnih nabavki ostvaren je umereni napredak.